Talpra magyar!
Nagy Petőfi! — égő lelked
Szálljon ma be minden házba
És legyen ugy, miként akkor:
Légy lángoló magyar fáklya!
Légy fergeteg, légy zivatar —
S kiáltsd annak, aki alszik:
Talpra magyar! Talpra magyar!

Nagy Petőfi! — égő lelked
Minden lángja szívbe szálljon,
És hirdesd, hogy nincs szabadság
Tul a síró, rab-határon...
Légy fergeteg, légy zivatar
S kiáltsd annak, aki alszik:
Talpra magyar! Talpra magyar!

Nagy Petőfi! — örök lelked
Világítson be a kődbe!
Hirdesd most is, hirdesd ujra
Bizakodva, mennydörögve:
Feltámadást aki akar,
Esküdjék a régi szókkal:
Talpra magyar! Talpra magyar!

Nagy Petőfi! — örök lelked
Hirdesse, hogy szent az eszme!
Ha egy a szív, egy a nemzet:
Semmi sincsen még elveszve!
Győzni tud az, aki akar,
S arra fekszik, arra ébred:
Talpra magyar! Talpra magyar!

Nagy Petőfi! — örök lelked
Szálljon ma be minden házba
És legyen ugy, miként akkor:
Légy lángoló magyar fáklya!
Légy fergeteg, légy zivatar
S kiáltsd annak, aki alszik:
Talpra magyar! Talpra magyar!

versek